Groep stenig man op Limpopo-kampus | Netwerk24
Groep stenig man op Limpopo-kampus
Deur André Damons 08 November 2019 21:55
Die polisie in Thohoyandou, Limpopo, soek na 'n groep mans wat 'n man op die kampus van die Universiteit van Venda aangeval en hom met klippe doodgegooi het.
Die voorval was Vrydag omstreeks 01:26 naby die studente se koshuis.
Brig. Motlafela Mojapelo, provinsiale woordvoerder, sê die polisie het op angstige oproepe van inwoners gereageer oor 'n persoon wat deur 'n groep mense aangeval word.
Met die polisie se aankoms op die toneel het hulle 'n man aangetref wat veelvuldige beserings gehad het.
Allerlei wapens, waaronder klippe en stokke, het langs hom gelê.
Die aanvallers was reeds weg. Die oorledene, vermoedelik van iets in die 20, het 'n blou denim, 'n wit T-hemp en swart Adidas-kouse aangehad. Hy het nie skoene gedra nie.
Genl.maj. Jan Scheepers, waarnemende provinsiale polisiehoof van Limpopo, het die moord op die man, wat vermoedelik die jongste prooi van boendoegeweld geword het, veroordeel.
'n Saak van moord word ondersoek en die polisie het 'n reuse-soektog op tou gesit.
* Enigeen met inligting wat die polisie in hul ondersoek kan help, word gevra om ao. Rasilingwani Mawela te bel by 083 364 2826 of by 015 960 1000/1057.